Пазнавальнымі былі выступленні гасцей са Швецыі, вобласці Юсдаль, Любові Марчук і Біргітт Лёрдаль. Яны паведамілі аб тым, як энтузіясты зберагаюць крупінкі народнай спадчыны, якія яшчэ захаваліся ў краіне. Біргітт паведала аб карпатлівай працы прыхільнікаў нацыянальнай этнакультуры па захаванні і папулярызацыі традыцыйнага жаночага народнага касцюма з прыходу Юсдаль, з поспехам прадэманстравала ўсе яго дэталі і нават раскрыла некаторыя жаночыя сакрэты. Цікава было даведацца, што шведскія модніцы мінулых часоў надзявалі ў царкву аж тры вялікіх хусткі. Прычым тая з іх, што накідвалася першай, абавязкова павінна быць самастойна вытканай са льну, а верхняя – з шоўку – фабрычнага вырабу. А канцы галаўных убораў какетліва запраўлялі пад гарсэт так, каб яны з-пад яго выглядалі.